Faida na madhara ya teknologia katika shule za sekondari
Language: Swahili | Genre: Creative_writing

FAIDA NA MADHARA YA TEKNOLOJIA KATIKA SHULE ZA SEKONDARI
Teknolojia imesaidia katika kufanya utafiti. Hii ni kwa sababu wanafunzi na hata walimu wanaweza kutumia mitandao ili kutafiti mambo yanayowakanganya. Hili limesaidia kupunguza mikururo ya vitabu vya kufanya utafiti kwa utumizi wa mitambo kama vile kompyuta, kipakatalishi na mengineyo. 
Teknolojia pia imerahisisha masomo kwa wanafunzi. Wanafunzi hutumia kikokotoo katika somo la hisabati na mengineyo ili kukomboa wakati. Hivyo basi, wanafunzi hawana haja ya kufanya kazi mara nyingi kwa sababu ya uvumbuzi wa kikokotoo kinachofanya kazi kuwa kasi sana. 
Licha ya haya, teknolojia pia imerahisisha uhifadhi wa data katika shule. Hapo mwanzo ofisi zilijaa makaratasi na madaftari mengi ya data mbalimbali lakini sasa kompyuta imerahisisha kazi kwani data yoyote inaweza kuhifadhiwa hapo na ikawa salama bila ya kuharibika au kuibiwa na mtu mwingine.
Pia teknolojia imesaidia katika kupiga chapa karatasi za shule bila ya haja ya kwenda nje ya shule kutimiza mahitaji haya. Walimu pia wanaweza kuchapisha mitihani ya wanafunzi wakati wowote ule bila ya shida yoyote. Hii ni kwa sababu ya mitambo ya kisasa ambayo imekuwa ya muhimu sana katika shule za sekondari. Kichapishi pia kinaweza kutumika kuchapisha makaratasi muhimu ya shule kama vile ripoti za wanafunzi. Projekta pia inaweza kutumika katika kuonyesha picha iwapo wanafunzi ni wengi hivyo basi imeweza kurahisisha kazi kwani ni mwangaza tu pekeake unaohitajika kutumia chombo hiki. 
Kila jembe halikosi dosari. Licha ya faida zote, teknolojia pia ina madhara mbalimbali kwa walimu na hata wanafunzi. Baadhi ya madhara ni kama yafuatayo: 
Teknolojia imesababisha wanafunzi kuzembea. Hii ni kwa sababu ya uvumbuzi wa kikokotoo. Wanafunzi wengi saa hii hawawezi kufikiria kwani wamezoea kutumia vikokotoo katika kufanya hisabati na kazi zingine mbalimbali. 
Teknolojia pia imesababisha utovu wa nidhamu kwa wanafunzi. Wanafunzi badala ya kutumia rununu na kompyuta katika masomo, wengi wao wanazitumia kuangalia video za uchi. Hivyo basi imesababisha udororaji wa nidhamu kwa wanafunzi.
Katika uhifadhi wa data, kompyuta inaweza kukataa kufanya kazi yenyewe. Hii inasababisha data yote kupotea na hata mambo yote muhimu kuhusu shule yanaweza kupotea.
Vyombo vingi vya teknolojia hutumia umeme. Hii ni dhahiri kuwa umeme unapopotea hakuna kazi yoyote ambayo inaweza kufanyika. Hii inasababisha uzembe katika kazi kwani watu wengi wamezoea kutumia vyombo umeme hivyo basi hakuna kazi inayoweza kufanyika.